ส่วนที่ 1

ข้อมูลสรุป (Executive Summary)

บริษัท นวนคร จำกัด (มหาชน) ก่อตั้งเมื่อวันที่ 26 มีนาคม 2514
โดยมีวัตถุประสงค์เพื่อดำเนินธุรกิจด้านพัฒนาอสังหาริมทรัพย์ในรูปแบบเขตส่งเสริมอุตสาหกรรมนวนครพร้อมระบบสาธารณูปโภค
ให้เป็นแบบอย่างของนิคมอุตสาหกรรมแห่งแรกของประเทศไทยโดยนำโรงงานที่กระจัดกระจายตามชุมชนให้เข้ามาอยู่รวมกันเพื่อความเป็นระเบียบและสะดวกต่อการควบคุมและป้องกันปัญหาสิ่งแวดล้อมที่จะเกิดขึ้น
ที่ตั้งของโครงการเขตส่งเสริมอุตสาหกรรมนวนครตั้งอยู่ ณ ตำบลคลองหนึ่ง อำเภอคลองหลวง
จังหวัดปทุมธานี
ซึ่งเป็นทำเลที่มีข้อได้เปรียบในด้านการคมนาคมขนส่งที่สะดวกรวดเร็วและหลากหลาย
ทั้งการขนส่งทางรถยนต์ รถไฟ และเครื่องบิน เนื่องจากด้านหน้าของโครงการติดถนนพหลโยธิน
กม. 46 ด้านหลังติดทางรถไฟห่างจากท่าอากาศยานดอนเมืองเพียง 20
กิโลเมตรและห่างจากสนามบินสุวรรณภูมิเพียง 60 กิโลเมตร
โครงการเขตส่งเสริมอุตสาหกรรมนวนครมีพื้นที่โครงการทั้งสิ้นประมาณ 6,310 ไร่
แบ่งพื้นที่โครงการออกเป็นเขตอุตสาหกรรม, เขตที่อยู่อาศัยเขตพาณิชยกรรม, เขตปลอดอากร
และเขตระบบสาธารณูปโภคและพื้นที่สีเขียวร้อยละ 60, 15, 5, 4 และ 16
ของพื้นที่ทั้งหมดตามลำดับ คงเหลือพื้นที่พร้อมขายในปัจจุบันทั้งสิ้นประมาณ 650 ไร่
(คิดเป็นสัดส่วนประมาณร้อยละ 15 ของพื้นที่ทั้งหมด)
ซึ่งพื้นที่พร้อมขายทั้งหมดสามารถปรับเปลี่ยนได้ตามความต้องการของลูกค้าและความเหมาะสมของพื้นที่
ทั้งนี้ เมื่อต้นปี 2546
บริษัทได้จัดซื้อที่ดินทางด้านทิศตะวันตกเฉียงเหนือซึ่งติดกับเขตส่งเสริมอุตสาหกรรมนวนครเดิมประมาณ
137 ไร่
มาพัฒนาเป็นเขตปลอดอากรเพื่อเป็นการจูงใจให้นักลงทุนเข้ามาลงทุนโดยจะได้รับสิทธิประโยชน์ทางภาษีอากร
ซึ่งได้รับความสนใจและตอบรับจากนักลงทุนเป็นอย่างดี นอกจากนี้
บริษัทยังได้ขยายการลงทุนในเขตส่งเสริมอุตสาหกรรมแห่งใหม่เพื่อเป็นช่องทางการสร้างรายได้แหล่งใหม่
โดยบริษัทได้จัดซื้อที่ดินจำนวน 1,903 ไร่
มาพัฒนาเป็นโครงการเขตส่งเสริมอุตสาหกรรมแห่งใหม่ที่อำเภอสูงเนิน จังหวัดนครราชสีมา
ภายใต้ชื่อโครงการ “เขตประกอบการอุตสาหกรรมนวนคร (นครราชสีมา)”
ซึ่งพื้นที่ดังกล่าวตั้งอยู่ในเขตพื้นที่ 3
เพื่อเป็นการสร้างทางเลือกให้กับนักลงทุนที่ตัดสินใจมาตั้งโรงงานในเขตส่งเสริมอุตสาหกรรมแห่งใหม่ของบริษัทเพื่อรับสิทธิประโยชน์ด้านการส่งเสริมการลงทุนจากคณะกรรมการส่งเสริมการลงทุน
(BOI) โดยแบ่งพื้นที่โครงการออกเป็นเขตอุตสาหกรรม , เขตพาณิชยกรรม
และเขตระบบสาธารณูปโภคและพื้นที่สีเขียวร้อยละ 68, 1 และ 31 ของพื้นที่ทั้งหมดตามลำดับ
ปัจจุบันระบบสาธารณูปโภคเฟสที่ 1 และ 2 บนพื้นที่ขายระยะที่ 1
ได้ดำเนินการก่อสร้างใกล้แล้วเสร็จ ส่วนระบบสาธารณูปโภค เฟสที่ 3 และ 4 บนพื้นที่ขายระยะที่
1 ประกอบด้วย ท่อส่งน้ำดิบ โรงผลิตน้ำประปา และโรงบำบัดน้ำเสียอยู่ระหว่างการก่อสร้าง
ซึ่งคาดว่าจะก่อสร้างให้แล้วเสร็จได้ภายในปี 2549 ซึ่งได้เริ่มขายโครงการในปลายปี 2548
อนึ่งบริษัทได้รับการส่งเสริมการลงทุนของโครงการเขตประกอบการอุตสาหกรรมนวนคร
(นครราชสีมา) จาก BOI แล้วเมื่อวันที่ 24 สิงหาคม 2548
ซึ่งจะได้รับสิทธิประโยชน์ในฐานะผู้ประกอบการเขต 3 ทุกประการ

บริษัทจดทะเบียนแปรสภาพเป็นบริษัทมหาชนจำกัด เมื่อวันที่ 31 ตุลาคม 2545
และเข้าเป็นบริษัทจดทะเบียนในตลาดหลักทรัพย์แห่งประเทศไทย เมื่อวันที่ 14 พฤษภาคม 2547
โดยได้ออกหุ้นสามัญเพิ่มทุนเสนอขายให้แก่ประชาชนทั่วไปจำนวน 20,000,000 หุ้น ในราคาหุ้นละ
25 บาท ทำให้บริษัทมีทุนจดทะเบียนชำระแล้ว 927,110,000 บาท ต่อมาเมื่อวันที่ 9 มีนาคม
2548 บริษัทได้เสนอขายหุ้นสามัญจำนวน 4,128,400
หุ้นให้แก่กรรมการและพนักงานเพื่อตอบแทนความตั้งใจทุ่มเทการทำงานให้บริษัทประสบความสำเร็จด้วยดีและเพื่อรักษาพนักงานที่มีคุณภาพให้อยู่กับบริษัทต่อไป
ทำให้บริษัทมีทุนจดทะเบียนชำระแล้วทั้งสิ้น 968,394,000 บาท แบ่งเป็นหุ้นสามัญ 96,839,400
หุ้นมูลค่าที่ตราไว้หุ้นละ 10 บาท

เมื่อวันที่ 25 เมษายน 2548 ที่ประชุมสามัญผู้ถือหุ้นประจำปี 2548 มีมติให้ออกและ
จัดสรรใบสำคัญแสดงสิทธิที่จะซื้อหุ้นสามัญของบริษัท อายุ 5 ปี จำนวน 48,419,700 หน่วย
ให้แก่ผู้ถือหุ้นเดิมตามสัดส่วนโดยไม่คิดมูลค่า ในอัตราส่วน 2 หุ้นเดิมต่อ 1 ใบสำคัญแสดงสิทธิ
(เศษของหุ้นให้ปัดทิ้ง) โดยมีอัตราการใช้สิทธิ 1 หน่วยใบสำคัญแสดงสิทธิ ต่อ 1 หุ้นสามัญ
(ยกเว้นจะมีการปรับสิทธิตามข้อกำหนดสิทธิที่กำหนด) ราคาการใช้สิทธิหุ้นละ 10.00 บาท
และมีมติให้เพิ่มทุนจดทะเบียนอีก 48,419,700 หุ้น
เพื่อรองรับการใช้สิทธิของใบสำคัญแสดงสิทธิดังกล่าว ทำให้ปัจจุบัน บริษัทมีทุนจดทะเบียนทั้งสิ้น
1,452,591,000 บาท

วันที่ 14 มิถุนายน 2549 บริษัท ได้มีมติในการเปลี่ยนแปลงมูลค่าหุ้นที่ตราไว้ จากหุ้นละ 10 บาท
เป็นหุ้นละ 1 บาท ดังนั้น จึงทำให้มีการเปลี่ยนแปลงราคาการใช้สิทธิของใบสำคัญแสดงสิทธิ
(NNCL-W1) จากเดิมที่ราคาการใช้สิทธิ 10 บาท ต่อ 1 หุ้น เป็น 1 บาท ต่อ 1 หุ้น ทั้งนี้
วันกำหนดการใช้สิทธิครั้งที่ 1 ตรงกับวันที่ 29 ธันวาคม 2549
โดยกำหนดให้ผู้ถือใบสำคัญแสดงสิทธิสามารถใช้สิทธิซื้อหุ้นสามัญของบริษัทในอัตราส่วนใบสำคัญแสดงสิทธิ
1 หน่วย ต่อหุ้นสามัญ 1 หุ้น ในราคาหุ้นละ 1.00 บาท และมีผู้ที่มาใช้สิทธิซื้อหุ้นของบริษัท
คิดเป็นจำนวนทั้งหมด 21,450,300 บาท และบริษัทได้จดทะเบียนเปลี่ยนแปลงทุนชำระแล้วจาก
968,394,000 บาท เป็น 989,844,300 บาท

ฐานะทางการเงิน ณ 31 ธันวาคม 2549 บริษัทมีสินทรัพย์รวมเพิ่มขึ้นเป็น 3,069.65 ล้านบาท
เพิ่มขึ้นจากปี 2548 จำนวน 747.56 ล้านบาท หรือคิดเป็นร้อยละ 32.19
เนื่องจากบริษัทได้รับเงินจากการเสนอขายหุ้นสามัญเพิ่มทุนให้แก่กรรมการหรือพนักงานของบริษัทในเดือนมีนาคม
2548 จำนวน 41.28 ล้านบาท รวมทั้งบริษัทได้ทำการจัดซื้อที่ดินโครงการโคราช
และดำเนินการพัฒนาโครงการเพิ่มขึ้น 277.48 ล้านบาท

ในส่วนผลการดำเนินงานของบริษัทในปี 2548 บริษัทมียอดรายได้รวม 856.57 ล้านบาท
แบ่งเป็นรายได้จากการขายที่ดิน 420.58 ล้านบาท รายได้จากการให้บริการ 419.90 ล้านบาท
รายได้อื่นๆ 16.09 ล้านบาท และมีกำไรสุทธิจำนวน 224.98 ล้านบาท

สำหรับผลการดำเนินงานของบริษัทในปี 2549 บริษัทมียอดรายได้รวม 1,095.99 ล้านบาท
แบ่งเป็นรายได้จากการขายที่ดิน 652.17 ล้านบาท รายได้จากการให้บริการ 413.84 ล้านบาท
รายได้อื่นๆ 29.98 ล้านบาท และมีกำไรสุทธิจำนวน 240.91 ล้านบาท